text: Varde taber historisk pokalfinale 
  12 maj 2017 kl. 16.01
  Brøndby vandt fredag eftermiddag 3-1 over Varde i kvindernes pokalfinale i fodbold. 
  Der blev i dag spillet fodboldhistorie på Sydbank Stadion i Varde. Fodboldkvinderne i Varde IF havde for første gang nogensinde spillet sig i pokalfinalen. Men det lykkedes ikke Vardekvinderne at hive sejren hjem.
  Brøndby kom hurtigt foran 2-0, men Varde holdt stand i lang tid, inden Brøndby scorede til 3-0. I overtiden lykkedes det Varde at score, og kampen endte 3-1 til Brøndby.
  Det var også Brøndby, der var storfavoritter inden kampen. Tidligere på året har de vundet 10-0 og 8-0 over Varde.
  Solvej Andersen, Vardes enlige målscorer, blev kåret som årets pokalfighter.
  Med dagens sejr har Brøndby vundet sin tiende pokaltriumf.
  